รัฐบาลไทย-ข่าวทำเนียบรัฐบาล-นายกรัฐมนตรีนำปรัชญาของเศรษฐกิจพอเพียง เป็นแนวทางในการพัฒนาประเทศ เพื่อความมั่นคง มั่งคั่ง ยั่งยืน ในทุกมิติ
วันพุธที่ 4 ธันวาคม 2562
นายกรัฐมนตรีนําปรัชญาของเศรษฐกิจพอเพียง เป็นแนวทางในการพัฒนาประเทศ เพื่อความมั่นคง มั่งคั่ง ยั่งยืน ในทุกมิติ
นายกรัฐมนตรีนําปรัชญาของเศรษฐกิจพอเพียง เป็นแนวทางในการพัฒนาประเทศ เพื่อความมั่นคง มั่งคั่ง ยั่งยืน ในทุกมิติ
วันนี้ (4 ธันวาคม 2562) เวลา 09.00 น. ณ หอประชุมพิบูลสงคราม วิทยาลัยป้องกันราชอาณาจักร สถาบันวิชาการป้องกันประเทศถนนวิภาวดีรังสิต เขตดินแดง กรุงเทพมหานคร พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมเป็นประธานในพิธีเปิดการศึกษาและบรรยายในหัวข้อ “บทบาทภาครัฐ เอกชน และการเมืองในการรักษาความมั่นคงแห่งชาติ” ของนักศึกษาวิทยาลัยป้องกันราชอาณาจักร รุ่นที่ 62 โดยมีรัฐมนตรีช่วยว่าการกระทรวงกลาโหม ผู้บัญชาการทหารสูงสุด ผู้บัญชาการสถาบันวิชาการป้องกันประเทศ ผู้อํานวยการวิทยาลัยป้องกันราชอาณาจักร นักศึกษาวิทยาลัยป้องกันราชอาณาจักร จํานวน 300 คน ร่วมรับฟัง สรุปสาระสําคัญ ดังนี้
นายกรัฐมนตรีกล่าวถึงการรักษาความมั่นคงของชาติว่า คือการธํารงไว้ซึ่ง 3 สถาบันหลัก คือ “ชาติ ศาสนา และพระมหากษัตริย์” ประเทศไทยปกครองในระบอบประชาธิปไตยอันมีพระมหากษัตริย์ทรงเป็นประมุข มีลักษณะเฉพาะตัว แต่ทุกประเทศก็เผชิญกับความท้าทาย คือ บริบทใหม่ของโลกที่มีความซับซ้อน ไร้พรมแดน และเชื่อมโยงกัน ทั้งในมิติการเมือง เศรษฐกิจ สังคม และสิ่งแวดล้อม ทุกคนจึงต้องตระหนักและรู้เท่าทันถึงภัยคุกคามและปัญหาความมั่นคงรูปแบบใหม่ที่เรียกว่า “ความมั่นคงแบบองค์รวม” ซึ่งเป็นโจทย์ร่วมที่ภาครัฐ ภาคเอกชน และภาคการเมือง ต้องร่วมไม้ร่วมมือกันแก้ปัญหาของประเทศ โดยเฉพาะปัญหาความยากจน ความเหลื่อมล้ําทางสังคม ต้องร่วมแรงร่วมใจกันวางรากฐานการพัฒนาประเทศในอนาคตให้สามารถแข่งขันในเวทีโลก ด้วยการใช้ทรัพยากรของชาติอย่างมีประสิทธิภาพและยั่งยืน ด้วยเหตุนี้ รัฐบาลจึงต้องจัดทําแผนยุทธศาสตร์ชาติ 20 ปี และแผนปฏิรูปประเทศ โดยการน้อมนําหลักปรัชญาของเศรษฐกิจพอเพียง มาเป็นแนวทางในการปฏิบัติ เพื่อสร้างความมั่งคง มั่นคั่ง ยั่งยืนในทุกมิติ
นายกรัฐมนตรีได้เน้นย้ําว่า การพิทักษ์รักษาไว้ซึ่งสถาบันพระมหากษัตริย์ เอกราช อธิปไตย ผลประโยชน์ของชาติ ความมั่นคงของรัฐ ความสงบเรียบร้อยของประชาชน และการพัฒนาประเทศ ตามที่บัญญัติไว้ในรัฐธรรมนูญแห่งราชอาณาจักรไทย เป็นสิ่งสําคัญ เพื่อมิให้ส่งผลกระทบต่อความมั่นคง รวมไปถึงการดําเนินงานด้านการต่างประเทศ “เชิงรุก” อย่างสร้างสรรค์ เพื่อยกระดับความร่วมมือกับนานาชาติโดย “แสวงจุดร่วม สงวนจุดต่าง” ให้มากที่สุด ต้องปรับเปลี่ยนทุกกระบวนทัศน์จากการเผชิญหน้า สู่ความร่วมมือกันทุกภาคส่วน ภายใต้แนวคิดที่ว่าจะต้องแข็งแกร่งไปด้วยกัน (Stronger Together) และที่สําคัญต้องไม่ทิ้งใครไว้ข้างหลัง
สําหรับยุทธศาสตร์ชาติทั้ง 6 ด้าน นั้น จะถูกแปลงเป็นนโยบายเพื่อนําไปสู่การปฏิบัติ โดยให้ความสําคัญกับการมีส่วนร่วมของประชาชนด้วย เพื่อเตรียมความพร้อมปรับตัวไปด้วยกัน การพัฒนาตามแผนปฏิรูปประเทศ 11 ด้านเป็นแผนในการขับเคลื่อนประเทศเพื่อวันข้างหน้า เพื่อลูกหลานของเรา โดยให้ความสําคัญกับการประยุกต์ใช้เทคโนโลยีสมัยใหม่และดิจิทัล มาเสริมสร้างประสิทธิภาพในการบริหารราชการแผ่นดิน ตามนโยบาย “ประเทศไทย 4.0” ภายใต้การทํางานร่วมกันในลักษณะกลไก “ประชารัฐ” ทั้งในระดับประเทศ ภูมิภาค เรื่อยลงไปจนถึงระดับหมู่บ้านชุมชน ที่ต้องมีแผนปฏิบัติการของตนในทิศทางเดียวกัน สอดคล้องกัน ตามกรอบยุทธศาสตร์ชาติ เป็นการ “ระเบิดจากข้างใน” สร้างความเข้มแข็งและพึ่งพาตนเองได้ทุกระดับจะเป็น “กุญแจสู่ความสําเร็จ” ประชาชนมี “บทบาท หน้าที่ และความรับผิดชอบ” โดยจะต้องยึดความมั่นคงและผลประโยชน์ของชาติเหนือผลประโยชน์ส่วนตน ปลูกฝังความรักชาติ คุณธรรม จริยธรรม ค่านิยม จิตสาธารณะ จิตอาสา และส่งเสริมความเป็น “พลเมืองดี” ผ่านกลไก “บวร” (บ้าน – วัด – โรงเรียน) ทุกคนต้องมีภูมิคุ้มกันและรู้เท่าทันภัยคุกคามและการเปลี่ยนแปลงรูปแบบต่างๆ โดยในตอนท้าย นายกรัฐมนตรีได้แนะนําให้นักศึกษาอ่านหนังสือ Blue ocean ที่มีเนื้อหาเรื่องแข่งขันสร้างสินค้าที่มีคุณค่าเป็นการเปลี่ยนแนวคิดแบบเดิมไปสู่การเปลี่ยนแปลงในโลกดิจิตอลอีกด้วย
................................
กลุ่มประชาสัมพันธ์และเผยแพร่ สํานักโฆษก